Karina Adsbøl (DD), 2024-10-24:
Tak for det, formand.
Jeg skal lige have læsebrillen på, så går det lidt bedre.
Det her lovforslag udmønter jo en politisk aftale, der blev indgået i folkeskoleforligskredsen i 2023, og med forslaget her ændrer man folkeskolelovens regler, så kommunerne fremover ikke har pligt til at orientere begge forældremyndighedsindehavere om et skoleskift, så længe den ene forælder opholder sig på et krisecenter.
Det betyder, at en forælder, som opholder sig på et krisecenter sammen med et barn, efterfølgende uden den anden forælders viden og samtykke kan flytte barnet til en anden folkeskole.
Det skal sikre, at børn, der er på et krisecenter, kan komme i skole, når det af hensyn til barnets sikkerhed vil være nødvendigt at skifte skole for at beskytte barnets eller den medfølgende forælders anonymitet under opholdet på krisecentret.
En forælders rettigheder i forhold til eget barn i denne forbindelse kan højst fratages i 6 måneder, og indgrebet vil falde bort, hvis der inden dette tidspunkt er truffet afgørelse om midlertidig eller endelig placering af forældremyndigheden hos den ene forælder, eller hvis barnet fraflytter et krisecenter til egen bolig.
I Danmarksdemokraterne er vi fuldstændig enige i intentionerne i det her lovforslag, og såfremt et barn er i fare grundet vold, seksuelle overgreb eller andet, skal det jo helt klart beskyttes.
Så vi forstår sådan set godt, hvad intentionerne er bag partiernes aftale.
Men jeg ønsker også at hejse nogle bekymringsflag, også i forhold til det, der er rejst i høringssvarene.
For er kommunerne de rette til at varetage den her kompetence?
Familieretlige sager hører jo under Familieretshuset, og ifølge Danske Advokater og Danske Familieadvokaters høringssvar vurderer de, at Familieretshuset har den mulighed i dag.
Samtidig rejser de også en række andre bekymringer, for de anser jo sager vedrørende fratagelse af en forældremyndighedsindehavers rettigheder som alvorlige sager i forhold
til det, der hedder § 7-sager
Det er også sådan, at retssikkerheden skal være på plads, og de nævner også den manglende klagemulighed i det her, og det er der også andre høringsparter der gør.
En bekymring fra min side kan også være, at det desværre kan være, at man kan anvende det som et redskab i en skilsmissesag, og det er jo også det, jeg lige nævnte før.
Vi sidder netop og drøfter det ovre i et andet ministerium, og vi deler de bekymringer, der er rejst, for det er indgribende at fratage børn retten til begge deres forældre, og det kan det her forslag potentielt medvirke til, såfremt de retssikkerhedsmæssige ting ikke er på plads.
Der står i lovudkastet: »Opholder en elev sig i en boform efter § 109 i lov om social service med den ene forælder, og godtgøres det, at opholdet skyldes vold som defineret i § 109 i lov om social service ..., kan kommunalbestyrelsen i den kommune, hvor eleven senest var folkeregisteret, hvis det er påkrævet af hensyn til elevens sikkerhed og trivsel efter anmodning fra den forælder, som barnet opholder sig hos, med henblik på skoleskift træffe en midlertidig afgørelse ...«
Altså, jeg synes bare, at det er lidt bekymrende i forhold til den dokumentation, der også skal være.
Vi ønsker ikke, at en krisecentererklæring kan stå alene.
Vi ønsker, at det også skal indeholde udtalelser fra politi.
Der kan jo være anmeldelser om vold.
Det er sådan i dag, at hvis børn er udsat for vold, skal kommunerne anvende børnehusene.
De skal bruges.
Men derfor står der jo i bemærkningerne til lovforslaget, at afgørelsen vil kunne træffes på baggrund af en udtalelse fra et relevant krisecenter: »Foreligger der en sådan krisecentererklæring, der samtidigt indeholder oplysninger om barnet og barnets perspektiv på baggrund af volden«, så vil man kunne danne grundlag for at træffe den her beslutning.
Så det er sådan lidt: Hvad ligger der i ordet godtgøres?
Altså, hvad skal der helt præcis foreligge af dokumentation, før man kan fratage en forælder rettigheder?
Er der polititilhold?
Så vi deler fuldstændig intentionerne omkring det her.
Vi har simpelt hen bare en række bekymringer, og dem vil jeg sørge for at få belyst under udvalgsbehandlingen.
Og så må vi derefter tage stilling til, hvor vi ender i forhold til det her lovforslag.